### NN 157/2023 (28.12.2023.), Odluka o općinskim porezima Općine Visoko

OPĆINA VISOKO

2497

Na temelju članka 20. stavka 1. i članka 42. stavka 1. Zakona o lokalnim porezima (»Narodne novine« broj 115/2016,101/17 I 114/23.) i članka 30. Statuta Općine Visoko (»Službeni vjesnik Varaždinske županije« broj 26/21), Općinsko vijeće Općine Visoko, na svojoj sjednici održanoj 15. prosinca 2023. godine donosi

ODLUKU

O OPĆINSKIM POREZIMA OPĆINE VISOKO

I. OPĆE ODREDBE

Članak 1.

Ovom Odlukom utvrđuju se vrste lokalnih poreza koji se uvode za područje Općine Visoko, visina stope poreza na potrošnju i nadležno porezno tijelo za utvrđivanje i naplatu poreza, visinu poreza na kuće za odmor i nadležno porezno tijelo za utvrđivanje i naplatu poreza, porez na korištenje javnih površina i porezno tijelo za utvrđivanje i naplatu poreza.

II. VRSTE POREZA

Članak 2.

Općinski porezi su:

1. porez na potrošnju

2. porez na kuće za odmor

3. porez na korištenje javnih površina.

III. POREZ NA POTROŠNJU

Članak 3.

Porez na potrošnju plaća se po stopi od 3 %.

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja nadležna ispostava Porezne uprave.

IV. POREZ NA KUĆE ZA ODMOR

Članak 5.

Porez na kuće za odmor plaća se u iznosu od 1,30 eura/m² korisne površine kuće za odmor na području cijele Općine Visoko.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja nadležna ispostava Porezne uprave.

V. POREZ NA KORIŠTENJE JAVNIH POVRŠINA

Članak 7.

Javnim površinama u smislu ove Odluke smatraju se zemljišta koja su u skladu s prostornim planom namijenjena općoj uporabi (ulice, trgovi, igrališta, zelene površine, parkirališta i sl.).

Članak 8.

Porez na korištenje javnih površina plaća se za postavljanje pokretne naprave na javnoj površini na svaki m² površine, i to:

1. ljetne terase – 2,65 eura/m² dnevno

2. prodajni stolovi i klupe – 2,65 eura/m² dnevno

3. površine ispred trgovina za prodaju roba – 2,65 eura/m² dnevno

4. zabavišta, cirkusi i sl. – 0,66 eura/m² dnevno

5. za prodaju putem pokretne prodaje iz posebno uređenog i opremljenog vozila – 465,00 eura godišnje

6. za reklamne panoe

površine do 2 m² – 27,00 eura godišnje

površine vise od 2 m² – 67,00 eura godišnje.

Članak 9.

U slučaju korištenja javnih površina u svrhu aktivnosti za humanitarnu, kulturnu, sportsku, prosvjetno-edukativnu djelatnost i ostale manifestacije ili obilježavanje određenih datuma koji su od interesa za Općinu izuzimaju se od obveze plaćanja poreza na korištenje javne površine.

Članak 10.

Obvezu plaćanja poreza na korištenje javne površine utvrđuje Jedinstveni upravni odjel Općine Visoko.

Članak 11.

Rješenje o razrezu poreza na korištenje javne površine donosi Jedinstveni upravni odjel Općine Visoko.

VI. PROVEDBENE ODREDBE

Članak 12.

Poslovi utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 1. i točkom 2. ove Odluke o porezima Općine Visoko prenose se na obavljanje nadležnoj ispostavi Porezne uprave, a u skladu sa odredbama Pravilnika kojim se utvrđuju uvjeti, opseg i naknada za obavljanje tih poslova.

Za obavljanje poslova iz stavka 1. ovog članka Poreznoj upravi pripada naknada u iznosu od 5% od ukupno naplaćenih prihoda, a sukladno visini propisanoj Pravilnikom o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine« broj 1/2017.).

Porezna uprava dužna je Općini do 15-og u mjesecu dostaviti zbirno izvješće o utvrđenim i naplaćenim porezima za prethodni mjesec.

Porezna uprava dužna je Općini dostaviti zbirno izvješće o saldu nenaplaćenih potraživanja općinskih poreza i to:

– do 28. veljače tekuće godine sa stanjem na dan 31. 12. prethodne godine,

– do 31. srpnja tekuće godine sa stanjem na dan 30. 6. tekuće godine.

Nadležna Fina zadužena za raspoređivanje javnih prihoda ovlaštena je za obračun naknade iz stavka 2. ovog članka i vršiti uplatu iste u državni proračun i to do zadnjeg dana u mjesecu za protekli mjesec.

Poslove utvrđivanja, evidentiranja, nadzora, naplate i ovrhe radi naplate općinskih poreza propisanih člankom 2. točkom 3. ove Odluke obavlja Jedinstveni upravni odjel Općine.

VII. DAVANJE OVLASTI FINA-i

Članak 13.

Ovlašćuje se nadležna organizacija platnog prometa zadužena za raspoređivanje uplaćenih prihoda, da se naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

VIII. PRIJELAZNE I ZAVRŠNE ODREDBE

Članak 14.

Postupci utvrđivanja poreza započeti po odredbama Odluke o općinskim porezima Općine Visoko (»Službeni vjesnik Varaždinske županije« broj 111/21) koji nisu dovršeni do stupanja na snagu ove Odluke dovršit će se prema odredbama Odluke o općinskim porezima Općine Visoko (»Službeni vjesnik Varaždinske županije« broj 111/21).

Članak 15.

Stupanjem na snagu ove Odluke prestaje važiti Odluka o općinskim porezima Općine Visoko (»Službeni vjesnik Varaždinske županije« broj 111/21) i Odluka o općinskim porezima Općine Visoko (»Službeni vjesnik Varaždinske županije« broj 100/23), a koja je objavljena u »Narodnim novinama« broj 146/23).

Članak 16.

Ova Odluka stupa na snagu osmoga dana od dana objave u »Službenom vjesniku Varaždinske županije«, a primjenjuje se od 1. siječnja 2024., ista Odluka objavit će se i u »Narodnim novinama«.

Klasa: 410-04/23-01/4
 Urbroj: 2186-27-02-23-1
 Visoko, 15. prosinca 2023.

Predsjednik
 Općinskog vijeća
 Ivan Hadrović, v. r.